CELEX: 32017L1010
Language: el
Date: 2017-03-13 00:00:00
Title: Κατ' εξουσιοδότηση οδηγία (ΕΕ) 2017/1010 της Επιτροπής, της 13ης Μαρτίου 2017, για την τροποποίηση, με σκοπό την προσαρμογή στην τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά μια εξαίρεση για τον μόλυβδο σε περιβλήματα και δακτυλίους εδράνων για ορισμένους αεροσυμπιεστές που περιέχουν αντιψυκτικό (Κείμενο που παρουσιάζει ενδιαφέρον για τον ΕΟΧ )

16.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 153/23
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ (ΕΕ) 2017/1010 ΤΗΣ ΕΠΙΤΡΟΠΉΣ
   της 13ης Μαρτίου 2017
   για την τροποποίηση, με σκοπό την προσαρμογή στην τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά μια εξαίρεση για τον μόλυβδο σε περιβλήματα και δακτυλίους εδράνων για ορισμένους αεροσυμπιεστές που περιέχουν αντιψυκτικό
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ απαγορεύει τη χρήση μολύβδου στον ηλεκτρικό και ηλεκτρονικό εξοπλισμό που διατίθεται στην αγορά.
            
         
               (2)
            
            
               Ο μόλυβδος χρησιμοποιείται σε έδρανα αεροσυμπιεστών που περιέχουν αντιψυκτικό και σφραγίζονται ερμητικά για να αποτρέπεται η διαρροή του αντιψυκτικού. Ο μόλυβδος παρέχει χαμηλή τριβή στο έδρανο, ενεργώντας ως στερεό λιπαντικό σε περίπτωση ανεπαρκούς λίπανσης.
            
         
               (3)
            
            
               Παρότι τα έδρανα χωρίς μόλυβδο είναι ικανοποιητικά, εντούτοις δεν μπορούν να αντικαταστήσουν με αξιοπιστία τα έδρανα με μόλυβδο για αεροσυμπιεστές που περιέχουν αντιψυκτικό και χρησιμοποιούνται με δηλωμένη ηλεκτρική ισχύ εισόδου 9 kW ή χαμηλότερη.
            
         
               (4)
            
            
               Κατά συνέπεια, ο μόλυβδος σε περιβλήματα και δακτυλίους εδράνων για ερμητικούς σπειροειδείς συμπιεστές που περιέχουν αντιψυκτικό και χρησιμοποιούνται με δηλωμένη ηλεκτρική ισχύ εισόδου ίση ή χαμηλότερη των 9 kW για εφαρμογές θέρμανσης, αερισμού, κλιματισμού και ψύξης (HVACR), θα πρέπει να εξαιρείται έως τις 21 Ιουλίου 2019. Λαμβανομένων υπόψη των κύκλων καινοτομίας για τις εφαρμογές HVACR, η διάρκεια της παρούσας εξαίρεσης δεν είναι πιθανό να έχει δυσμενείς επιπτώσεις στην καινοτομία.
            
         
               (5)
            
            
               Συνεπώς, η οδηγία 2011/65/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη εγκρίνουν και δημοσιεύουν, το αργότερο έως τις 6 Ιουλίου 2018, τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις εν λόγω διατάξεις από τις 6 Ιουλίου 2018.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 13 Μαρτίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα III της οδηγίας 2011/65/ΕΕ, το σημείο 9(β) αντικαθίσταται από το ακόλουθο κείμενο:
      
         
                     «9(β)
                  
                  
                     Μόλυβδος σε περιβλήματα και δακτυλίους εδράνων για αεροσυμπιεστές που περιέχουν αντιψυκτικό και χρησιμοποιούνται σε εφαρμογές θέρμανσης, αερισμού, κλιματισμού και ψύξης (HVACR)
                  
                  
                     Ισχύει για τις κατηγορίες 8, 9 και 11· λήγει:
                     
                                 —
                              
                              
                                 την 21η Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8·
                              
                           
                                 —
                              
                              
                                 την 21η Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11·
                              
                           
                                 —
                              
                              
                                 την 21η Ιουλίου 2021 για τις άλλες υποκατηγορίες των κατηγοριών 8 και 9.
                              
                           
               
                     9(β)-(I)
                  
                  
                     Μόλυβδος σε περιβλήματα και δακτυλίους εδράνων για ερμητικούς σπειροειδείς αεροσυμπιεστές που περιέχουν αντιψυκτικό, με δηλωμένη ηλεκτρική ισχύ εισόδου ίση ή χαμηλότερη των 9 kW για εφαρμογές θέρμανσης, αερισμού, κλιματισμού και ψύξης (HVACR)
                  
                  
                     Ισχύει για την κατηγορία 1· λήγει την 21η Ιουλίου 2019.»